№2-1393/15

Ш Е Ш І М

ҚАЗАҚСТАН РЕСПУБЛИКАСЫ АТЫНАН

04 маусым 2015 жылы Құлсары қаласы

Атырау облысы Жылыой аудандық соты құрамында төрағалық етуші судья Ж.С.Аятов, хатшылықта Ж.Оспан болып, талапкер Г.Б.Алтаеваның және жауапкер Б.Базаровтың қатысуларымен, өзінің ашық сот отырысында талапкер Алтаева Гайша Бихановнаның жауапкер Базаров Балторені пәтерге кіргізуді міндеттеу туралы талап арызы бойынша азаматтық істі қарап, соттың

А Н Ы Қ Т А Ғ А Н Ы:

Г.Б.Алтаева сотқа талап арыз беріп, онда ортақ меншіктегі Атырау облысы, Жылыой ауданы, Құлсары қаласы, 5 ықшам ауданы, 12 үй, 118 пәтерге өзін бұрынғы жұбайы Б.Базаров құқығын бұзып кіргізбей отырғанымен талабын негіздеп, жауапкер Базаров Балторені пәтерге кіргізуді міндеттеуді сұраған.

Сот отырысында талапкер Г.Б.Алтаева талабын қуаттап, ортақ меншігіндегі пәтердің құлпын бұрынғы жұбайы Б.Базаров ауыстырып, өзін пәтерге заңсыз кіргізбей отырғанын көрсетіп, талабын қанағаттандыруды сұраған.

Сот отырысында жауапкер Б.Базаров талапты мойындап, пәтерден алып кеткен заттар қайтарылған жағдайда және пәтерге тек Г.Б.Алтаеваны кіргізетінін, алынған несиенің елу пайызын төлеуі тиіс екенін көрсеткен.

Сот, тараптардың түсінігін тыңдап және іс құжаттарын зерттеп, төмендегі тұжырымға келеді.

Қазақстан Республикасының Азаматтық кодексінің (әрі қарай- Азаматтық кодекс) 188-бабының 1- бөлігіне сәйкес, меншiк құқығы дегенiмiз субъектiнiң заң құжаттары арқылы танылатын және қорғалатын өзiне тиесiлi мүлiктi өз қалауынша иелену, пайдалану және оған билiк ету құқығы.

Азаматтық кодекстің 264-бабына сай, меншiк иесi, өз құқықтарының бұзылуы иелiктен айыруға байланысты болмағанымен, оларды бұзудың қандайын болса да жоюды талап етуге құқылы.

Іс құжаттарына табыс етілген Атырау облысының Әділет департаментінің 04 маусым 2015 жылғы берілген меншік иесі туралы анықтамасына қарағанда, Атырау облысы, Жылыой ауданы, Құлсары қаласы, 5 ықшам ауданы, 12 үй, 118 пәтердің меншік иелерінің бірі ретінде талапкер Г.Б.Алтаева екені қуатталады.

Бұл мән-жайды жауапкер Б.Базаров жоққа шығармайды.

Талапкердің өзiне тиесiлi ортақ меншіктегі мүлiкiн өз қалауынша пайдалану құқығы бар. Мұндай жағдайда, заң талабына сәйкес, талапкердің меншік иесі ретінде талабы қанағаттандырылуға жатады.

Қазақстан Республикасының Азаматтық іс жүргізу кодексінің 110- бабына сай, жауапкерден талапкердің пайдасына 991 теңге төленген сот шығыны қайтарылуға жатады.

 Жауапкер Б.Базаровтың уәждері талапты қанағаттандырусыз қалдыруға құқықтық негіз болып табылмайды.

 Жоғарыдағылар негізінде, АІЖК-нің 217-221, 227-баптарын басшылыққа алып, сот

 ШЕШІМ ЕТТІ :

 Талапкер Алтаева Гайша Бихановнаның жауапкер Базаров Балторені пәтерге кіргізуді міндеттеу туралы талабы қанағаттандырылсын.

 Жауапкер Базаров Балторені талапкер Алтаева Гайша Бихановнаны Атырау облысы, Жылыой ауданы, Құлсары қаласы, 5 ықшам ауданы, 12 үй, 118 пәтерге кіргізуге міндеттелсін.

 Алтаева Гайша Бихановнаны пәтерге кіргізуге Базаров Балтореге сот шешімі заңды күшіне енгеннен соң бір күн ішінде орындау үшін мерзім берілсін.

 Жауапкер Базаров Балтореден талапкер Алтаева Гайша Бихановнаның пайдасына 991 (тоғыз жүз тоқсан бір) теңге сот шығыны өндірілсін.

 Шешімге он бес күн ішінде Атырау облыстық сотының азаматтық және әкімшілік істер жөніндегі апелляциялық сот алқасына Жылыой аудандық соты арқылы АІЖК- нің 334, 335 баптарының талаптарын сақтай отырып шағымдануға, наразылық беруге болады.

 Судья Ж.С.Аятов